Tkompli l-kampanja 'Ilma – Ibda Minnek' f'lokalitajiet differenti
Il-kampanja nazzjonali 'Ilma – Ibda Minnek', li tnediet is-sena li għaddiet biex tqajjem kuxjenza dwar l-importanza tal-konservazzjoni tal-ilma, issoktat bil-ħidma tagħha f'lokalitajiet differenti wara li għal dawn l-aħħar xhur, il-kuntatt mar-residenti kellu jitwaqqaf minħabba l-Covid-19. Il-Ministru għall-Enerġija u l-Immaniġġjar tal-Ilma Michael Farrugia llum żar il-Mosta, fejn mijiet ta' nies marru jiġbru pakkett ta' għodda biex jużawh fid-djar tagħhom biex jiffrankaw il-konsum tal-ilma. Il-Ministru Farrugia qal li l-iskop wara din il-kampanja huwa li jitwassal il-messaġġ li meta nagħmlu dak il-ftit flimkien, inkunu qed nagħmlu ħafna biex nikkonservaw l-ilma prezzjuż ta' pajjiżna, waqt li nkunu l-bidla. Huwa qal li huwa ħafna iktar faċli milli taħseb li tiffranka l-konsum tal-ilma, b'mod partikolari meta tinstalla apparat biex jiffranka l-ilma. Kull residenza primarja f'Malta u Għawdex se tkun qed tirċievi żjara minn xi ħadd mit-tim ta' uffiċjali tal-ilma. Dawn se jkunu qed iqassmu l-gift packs bieb bieb. Dan il-gift pack jinkludi 'aerator' li jnaqqas mill-fluss tal-ilma waqt li jżomm l-ammont ta' pressa, kif ukoll 'plate scraper' li jiżgura li l-platti maħmuġin ikunu jistgħu jinħaslu iktar faċilment, kemm fis-sink kif ukoll fid-dishwasher. Il-pakkett jinkludi wkoll fuljett ta' informazzjoni b'pariri ta' kif tista' tiffranka l-ilma, kif ukoll vawċer li jissarraf fit-tieni pakkett ta' għodda li jiffrankaw il-konsum tal-ilma. It-tieni pakkett jinkludi fih 5 apparati effettivi, bħal 'low flow shower head' li huma faċli sabiex tinstalla u li huma garantiti li jnaqqsu l-konsum tal-ilma mingħajr ma jnaqqsu l-fluss u l-kwalità. Il-vouchers jistgħu jissarrfu mill-mobile unit jew mill-Uffiċċju tal-Informazzjoni miċ-Ċentru Nazzjonali għall-Konservazzjoni tal-Ilma, GĦAJN fir-Rabat.